Brighton
Store norske leksikon,Geografi,Verdens geografi,Europa,Storbritannia og Nord-Irlands geografi
Brighton er en kystby i Storbritannia, England, i grevskapet Sussex ved Den engelske kanal, om lag 82 kilometer sør for London. Byen har 134 293 innbyggere ved folketellingen i 2011, og er sammenvokst med badebyen Hove. Brighton and Hove utgjør en samvirkende myndighet med 229 700 innbyggere i 2011.
Historie Brighton er et av Englands største badesteder, med mer enn elleve kilometer grusstrand, men var opprinnelig bare en liten fiskerlandsby. Da legen Richard Russel i 1754 skrev om det helsebringende ved saltvann og ville sette teoriene sine ut i praksis, startet Brightons utvikling mot badeby. Russel slo seg til i byen og rike og syke fulgte etter. Severdigheter Langs stranden ligger flere fornøyelsessteder, blant annet Palace Pier som åpnet i 1899 og er 525 meter lang. Palace Pier har over fire millioner besøkende hvert år. The Royal Pavilion ble bygd i 1817 og hører til de mest fantasifulle bygninger i England. I dag er det museum og kunstgalleri, men var opprinnelig oppført av Henrik 6 på det stedet der fiskerne tidligere hadde tørket garnene sine. Byggingen av jernbanen til London 1841 skapte ytterligere vekst. Brighton og nabobyene har vokst sammen og danner i dag en nærmest sammenhengende bebyggelse fra Littlehampton i vest til Newhaven i øst, en strekning som er omlag 40 kilometer lang. Næringsliv Selv om turismen i Brighton er betydelig, er likevel handel i forskjellige former vel så viktige næringsveier, i tråd med byens tradisjon fra 1800-tallet. American Express har sitt europeiske hovedkontor i Brighton, samtidig som et betydelig antall innbyggere pendler til Gatwick lufthavn. Les mer i Store norske leksikon Storbritannia England – lokale myndigheter